
           RAPORT COMUN
asupra
proiectului de Lege pentru ratificarea Protocolului cu privire la preocupările poporului irlandez referitoare la Tratatul de la Lisabona, semnat la Bruxelles, la 13 iunie 2012
În conformitate cu prevederile art.9 din Regulamentul şedinţelor comune ale Camerei  Deputaţilor şi Senatului au fost sesizate Comisiile juridice ale celor două Camere pentru dezbaterea în fond a proiectului de Lege pentru ratificarea Protocolului cu privire la preocupările poporului irlandez referitoare la Tratatul de la Lisabona, semnat la Bruxelles, la 13 iunie 2012 (PL-x 4/2013 – Camera Deputaţilor şi L4/2013 – Senat).


Proiectul de Lege a fost transmis Comisiei juridice, de disciplină şi imunităţi din Camera Deputaţilor pentru ca, împreună cu Comisia juridică de numiri, disciplină, imunităţi şi validări din Senat să întocmească, în temeiul prevederilor art.10 din Regulamentul şedinţelor comune ale Camerei  Deputaţilor şi Senatului, un raport comun ce va fi prezentat plenului celor două Camere, în şedinţă comună.
Preşedintele României a transmis, cu adresa nr.CA/109 din 9 ianuarie 2013, preşedintelui Camerei Deputaţilor, domnul Valeriu Ştefan Zgonea şi preşedintelui Senatului, domnul George – Crin Laurenţiu Antonescu Decretul pentru supunerea spre ratificare Parlamentului a Protocolului cu privire la preocupările poporului irlandez referitoare la Tratatul de la Lisabona, semnat la Bruxelles, la 13 iunie 2012.
Proiectul de Lege pentru ratificarea Protocolului cu privire la preocupările poporului irlandez referitoare la Tratatul de la Lisabona, semnat la Bruxelles, la 13 iunie 2012 a fost trimis spre avizare Comisiei pentru politică externă şi Comisiei pentru afaceri europene ale Camerei Deputaţilor şi celor similare de la Senat.

Proiectul de Lege are ca obiect de reglementare ratificarea Protocolului cu privire la preocupările poporului irlandez referitoare la Tratatul de la Lisabona, semnat la Bruxelles, la 13 iunie 2012.
Membrii Comisiilor juridice ale celor două Camere au dezbătut proiectul de Lege în şedinţa din data de 28 ianuarie 2013 şi au hotărât, cu unanimitate de voturi, să propună plenului reunit al Camerei Deputaţilor şi Senatului, spre dezbatere şi adoptare, raportul de adoptare a proiectului de Lege pentru ratificarea Protocolului cu privire la preocupările poporului irlandez referitoare la Tratatul de la Lisabona, semnat la Bruxelles, la 13 iunie 2012.
La dezbateri au fost prezenţi 24 deputaţi din numărul total de 27 membri ai Comisiei juridice, de disciplină şi imunităţi a Camerei Deputaţilor şi 8 senatori din numărul total de 11 membri ai Comisiei juridice de numiri, disciplină, imunităţi şi validări a Senatului.
Potrivit art.148 alin.(1) şi (3) din Constituţia României, republicată, proiectul de Lege se adoptă în şedinţa comună a Camerei Deputaţilor şi Senatului, cu o majoritate de două treimi din numărul deputaţilor şi senatorilor.
În raport cu obiectul şi conţinutul reglementării, având în vedere prevederile din preambulul Protocolului, care dispun anexarea dispoziţiilor acestuia la Tratatul privind Uniunea Europeană şi la Tratatul privind funcţionarea Uniunii Europene, proiectul de lege face parte din categoria legilor organice.

BOGDAN LIVIU CIUCĂ




TUDOR CHIUARIU
SECRETAR, 





     SECRETAR,

THEODOR-CĂTĂLIN NICOLESCU

DOINA ELENA FEDEROVICI
Consilier parlamentar,

